
Dunaszekcső Községi Önkormányzat Képviselő-testülete
5/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. június 21-én megtartott üléséről.

Jelen vannak: Hegedüs György  polgármester


Tóth András alpolgármester


Bíró Boglárka


Bokor Zoltánné


Faller János


Hetényi Ádámné


Hauk Zsolt


Mezőlaki Ákos képviselők

                       Pest Éva jegyző

1. napirendi ponthoz: Bár község önkormányzata képviseletében: Reményiné dr.Németh Csilla polgármester, Gál Vilmosné jegyző, Müllerlei Imre, Weitzl Magdolna, Kapitány Sándor, Erős István képviselők
2. napirendi ponthoz: Miskolczi Imréné pályázó

Igazoltan távol:
Bán Ferencné, Pappné Dobos Ildikó

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) Körjegyzőség 
Előterjesztő: Hegedüs György polgármester, dr.Németh Csilla Bár község polgármestere

2.) A Dunaszekcsői ÁMK igazgatói pályázata

Előterjesztő: Hegedüs György polgármester

3.) Jogharmonizációs ütemterv

Előterjesztő: Pest Éva jegyző

4.) Sportegyesület támogatási kérelme

Előterjesztő: Hegedüs György polgármester

5.) Alapítvány kérelme 

Előterjesztő: Hegedüs György polgármester

6.) Egyebek

Zárt ülésen:

1.) Balogh Krisztián ingatlanvásárlási kérelme

Előterjesztő: Hegedüs György polgármester

2.) Gyakorlókert értékesítése

Előterjesztő: Hegedüs György polgármester

3.) „Dunaszekcsőért” emlékplakett díjazottja
Előterjesztő: Hegedüs György polgármester

NAPIREND TÁRGYALÁSA

1.napirendi pont: Hegedüs György polgármester: Köszönti a bári önkormányzat képviseletében megjelenteket. Az elmúlt ülésen a körjegyzőség megalakításához az előterjesztés megtörtént, de az ülés álláspontja szerint több információt kérnek, ezért az volt a kérés, hogy az újabb ülésen legyenek jelen a bári képviselők is. Személyesen is mondják el terveiket, ha kell egészen bőven tárgyalhassuk ki ezt a fontos kérdést. A lényeget akkor is ismertette, de sok kérdés hangzott el, amelyre nem tudtunk válaszolni. Kéri a polgármester asszonyt, hogy mondja el a terveiket.

Reményiné dr. Németh Csilla: Köszöni a lehetőséget, hogy elmondhatja a terveiket. A bári képviselő-testület már döntött arról, 1 ellenszavazattal, hogy körjegyzőséghez kíván a szakmai munka terén 2006.01.01-től csatlakozni. Elsődlegesen Dunaszekcsőt szeretnék ehhez megnyerni, amennyiben nem vállalják, akkor Mohácshoz fordulnak. 

A váltáshoz kell a dunaszekcsői képviselő-testület befogadó nyilatkozata. A két testületi határozat alapján a szervezés elindulhat, a hátralevő fél év adott arra, hogy a megállapodást megkössék, és elkészüljön az alapító okirat. A megállapodás tartalma a két polgármester tárgyalásai alapján alakul ki. A bári hivatal a két ügyintézővel maradna. Ez a finanszírozás szempontjából is megfelelő, a lakosság arány szempontjából 2 dolgozó van Bárban és 8 Dunaszekcsőn. A körjegyzőség megalakulása spórolást is jelent, gazdasági kérdés is tehát. A 7,3 millió forint a működtetésre fordítható, melyből 4-4,5 millió a körjegyző bére. A jegyző bérét tehát mindkét önkormányzat megspórolja. Versenden és Máriakéménden évek óta így működik a körjegyzőség. Ma beszélt a versendi polgármesterrel, aki szerint a mai napig is jól működik a körjegyzőség. 

Megfelelő hivatali szervezéssel simán meg lehet oldani a napi feladatokat a két községben. 

A két testület közös feladata a körjegyző kinevezése, és évente a költségvetéssel kapcsolatos beszámolók megvitatása, elfogadása. 

Kéri, hogy ezen információk tudatában vitassák meg a kérdést. Ha meg van a mai határozat, akkor leülnek a polgármesterrel, és feltöltik tartalommal a megállapodás tervezetet, melyet a képviselő-testületek megtárgyalnak, utána a végleges megállapodást közös ülésen fogadhatják el.

Hegedüs György: Bár község a körjegyzőség alakítása érdekében Dunaszekcsőt kereste meg. Az oktatási ágazatban viszont Mohács felé indultak el a tagiskola rendezése érdekében. Úgy tekintik ezt többen, hogy a fontosabb dologban Mohács felé nyitottak.

Reményiné dr. Németh Csilla: Ennek elsődleges oka a szabad iskolaválasztás. Semmiféle kényszerítés nem lehet arra, hogy a szülők a gyermekeiket ne Mohácson írassák be iskolába.  Felmérés is készült,  a szülők kivétel nélkül Mohácsra kívánják beíratni a gyerekeiket. Ha nem nyitnak a tagiskola kérdésében, akkor Bár terhei nem csökkentek volna, mert Mohácsnak fizetni kellett volna gyermekenként 60.000 Ft-ot. Egészségesebb lett volna, ha Dunaszekcsőhöz csatlakoznak, de ennek ez az oka.
Kapitány Sándor: A képviselők látogatást tettek az iskolában, nagyon kellemes benyomással távoztak. A képviselők szülői értekezleten és falugyűlésen is elmondták az általuk tapasztaltakat, ennek ellenére a szülők Mohácsra íratják a gyerekeket. 

Szeretné kihangsúlyozni, hogy egyetlen testületi tagban sem vetődik fel semmiféle Szekcső ellenesség.

Bokor Zoltánné: Vállalják fel a szülők a 60.000 Ft-os fizetési kötelezettséget.

Reményiné dr. Németh Csilla: A két önkormányzat megkötötte a megállapodást a közoktatási feladat ellátására.
Müllerlei Imre: A közoktatás az önkormányzat feladata, a fizetési kötelezettség nem hárítható át a szülőkre.

Gál Vilmosné: Az oktatás ingyenes, a szülőkkel nem fizettethető meg ez a költség. A szülők mindenképpen Mohácsra viszik a gyerekek jelentős részét. Járnak azért ide is bári gyerekek. A társulást azért meg lehetne kötni. Egyenlőre ez még előkészítetlen ez, ki kell dolgozni a költségvetési normatíván felüli hozzájárulást. A testület mindenesetre a szülők véleményére hagyatkozva volt kénytelen meghozni a döntését ebben a kérdésben.

Faller János: Csupán üzleti alapon működne a körjegyzőség?

A legnagyobb ellenzője ennek a kérdésnek. Az elmúlt 10 évben, úgy érzi, hogy nem volt felhőtlen a viszony a két község között.
Úgy érzi, hogy belekényszerítik Dunaszekcsőt a körjegyzőségbe. A lakosságot is megkérdezték?

Reményiné dr. Németh Csilla: Előremutató döntés is lenne. A báriak most még tudnak válogatni. A későbbiekben, ha arra rákényszerül, Dunaszekcső kihez fordulhat?
Nem veszélyezteti ez a döntés az önkormányzatok önállóságát. Működik továbbra is a két hivatal, külön költségvetéssel, az egész a szakmai munka végzésére szerveződik, csupán szakmai kérdés. A hivatalok a testületek működését segítik. Nem közös képviselő-testületre gondoltak, nem is vinne bele ilyenbe senkit sem.

Hauk Zsolt: A dunaszekcsői költségvetést nem befolyásolja a 1-2 milliós plusz bevétel. Összefésült intézményről beszélünk most, de amikor kivált a település, óriási problémákat okozott. Az intézményeink mindegyike a bári lakosságszámra alapulva épültek. Történelmi örökségünk lett tehát a túlméretezett intézményrendszer, a hatékonyság szempontjából azonban óriási gondokat jelent. 
A kistelepülések összeomlanak, az intézmények működtetéséhez egyre többet kell hozzátenni, pedig legalább a helyi bevételeket fejlesztésre kellene fordítani.    
Az évek azonban majd azt is fogják bizonyítani, hogy a szabad iskolaválasztásnak is meglesz a hátránya.

A dunaszekcsői hivatal nem végez kifogástalan munkát, és pontosan úgy érezzük, hogy ha ebből kivesszük a jegyzőt, akkor itt minden összedől.

Ha valóban arra adjuk a fejünket, hogy körjegyzőség legyen, akkor feltételezzük és bízunk abban, hogy közeledés lesz a két község között, együttműködünk minden téren, a civilszervezetek is felveszik egymással a kapcsolatot. A közeledés rendkívül fontos lenne.

Reményiné dr. Németh Csilla: Nem 1-2 millióról, hanem 7,5 millió forintról van szó. Abszolút megérti az intézményi gondokat. Bárnak is ugyanolyan nagy gondot jelent, de nyolcan nem tudják a szülők ellen felvenni a harcot, nem tudnak hatni rájuk az iskolaválasztásban. 

Hauk Zsolt: Ha ilyen komoly az ellenállás, akkor lesz-e tartalma a társulásnak? A lakosság a napi döntéseiben Dunaszekcső ellen van.

Reményiné dr. Németh Csilla: Nem érzi az ellentétet a két falu lakossága  között.

Hegedüs György: A szülőknek szülői értekezleten elmondták, hogy mi van nálunk az iskolában, de akkor sem kellettünk. Meghívta ezután a képviselőket egy iskolalátogatásra. Itt voltak, láthatták az iskola fejlődését. Megkötöttük a megállapodást is, mely szerint nem kell a normatíván felül az önkormányzatnak fizetnie. A szülők azonban mégsem ide íratják be a gyerekeket. 

A körjegyzőség megalakulása egy szinten közeledést jelent, és akár más területen is közeledést eredményezhet. Talán valaminek a kezdete lehet. Másfelé mi sem tudunk menni, tudomásul kell venni, hogy ez az irány. A szennyvízberuházást is együtt csináltuk végig, és tudtunk együttműködni. Az utóbbi időből negatívumként nem említhető semmi. A felvetések a képviselők részéről jogosak, de azért vagyunk itt, hogy megbeszéljük. A polgármester asszony a választás előtti beszédében elmondta a terveit a körjegyzőséggel kapcsolatban, a választás napján pedig rá szavaztak. És azt sem szabad elfelejteni, hogy olyan soha nem lesz, hogy mindenki mindennel egyetért.
Hetényi Ádámné: A szülőknek nem az iskolával van bajuk, hanem az, hogy az iskola után Mohácson mehetnek a gyerekek zeneiskolába, sportra, táncra, stb. A gyerek ott pluszokat tud kapni, hobbijának is hódolva.   

Tóth András: Lehet, hogy korai, de a körjegyzői állásról szeretné a bári véleményt hallani. 

Reményiné dr. Németh Csilla: Időelőtti, tárgyalni szükséges majd a későbbiekben. A jegyző jogviszonya 2005.december 31-én megszűnik, a körjegyzői állásra pedig a pályázatot kell kiírni. 

Tóth András: A körjegyzőségről és a körjegyzőről nekünk kell dönteni, még a választás előtt. Van jegyzőnk, nem kevés munkával. Az állást pedig pályáztatni kell, így lehet még akár új személy is, ez benne lehet az egészben.

Hegedüs György: A két testület külön-külön minősített többséggel dönt a körjegyző személyéről.

Tóth András: A tapasztalatai alapján a két község lakossága napi kapcsolatában nem igaz a fagyos hangulat. Aki innen elviszi Bátaszékre vagy Mohácsra a gyerekét annak mi sem hányjuk a szemére ezt.
Ha mégis van probléma, akkor ezzel a területtel közeledhetnek egymáshoz, kiinduló pont lehet a továbbiakhoz, más lehet ezáltal a kapcsolatuk. De hangsúlyozza, hogy eddig sem volt rossz. 

A változásokkal kényszer lesz majd az összevonásokra és igen is 1-2 millió forint is számít minden önkormányzat költségvetésében.

Hosszabb távon jó lehet ez a kezdeményezés, és ha még sem működne, akkor szét is válhat a későbbiekben. 

A testület 6 szavazattal 2 ellenében a következő határozatot hozta:

27/2005.(VI.21.) Kt.számú határozat

körjegyzőség megalakításáról

A képviselő-testület elfogadja Bár község Önkormányzatának kezdeményezését, és ezért kifejezi abbéli szándékát, hogy 2006.január 1.napjától körjegyzőséget kíván alapítani Bár Község Önkormányzatával.

A képviselő-testület felhatalmazza a polgármestert, hogy Bár község polgármesterével készítse el a körjegyzőség megállapodásának tervezetét. 

Határidő: azonnal illetve 2005.december 31.

Felelős: Hegedüs György polgármester

A bári képviselő-testület tagjai elhagyják az üléstermet.

2.napirendi pont: (Írásos előterjesztés meghívóval együtt kiküldve.)

Hegedüs György polgármester: A testület döntésének megfelelően az Általános Művelődési Központ igazgatói állása meghirdetésre került. Határidőig egy pályázat érkezett, melyet minden képviselő meg is kapott. 
Pest Éva jegyző: Az ÁMK igazgatói állásának meghirdetését a februári ülés után azonnal meg is küldte a közlönykiadónak. A hirdetés május 4-én jelent meg, tehát június 4-ig, illetve mivel az szombatra esett, június 6-ig 

A megjelent hirdetésre egy pályázat érkezett június 2-án, Miskolczi Imréné pályázata. A jogszabályok alapján véleményeztetésre került a pályázat a nevelőtestület, a közalkalmazottak, az iskolaszék-óvodaszék, diákönkormányzat, szakszervezet részéről, amelynek alapján a pályázót támogatják. A Szekcsői Németek Kisebbségi Önkormányzata is megvitatta a pályázatot, egyetértési jogával élve azt elfogadja, de aggályaikat is kifejezték, és kérték azt továbbítani is a testülethez. 
Aggályaik: 

· nem látják a közművelődés helyzetének megoldását a pályázatból,

· félő, hogy a nemzetiségi oktatás az  intézmény-összevonással még az eddigieknél is kevesebb anyagi támogatást fog kapni,

· kétségesnek tartják, hogy egy vezető meg tudja oldani a három ágazat irányítását-vezetését,

· újból kihangsúlyozták annak fontosságát, hogy a tagintézmények élén lévő vezető-helyettesek helybeli lakosok legyenek.

A pályázatot véleményeztetni kellett szakértővel is. Erre a feladatra OKÉV által nyilvántartott szakértőt kell felkérni, ez meg is történt. (Ismerteti a szakértői véleményt, amely a jegyzőkönyv melléklete.)

Időközben megérkezett a Baranya Megyei Közgyűlés határozata is, amely szerint a Dunaszekcsői Általános Művelődési Központ létrehozása nem ütközik a megyei közoktatási fejlesztési tervbe
Miskolczi Imréné: A szakértő és a kisebbségi önkormányzat is kifejezte, hogy a közművelődésben problémát látnak. Egy kicsit tart ettől a területtől ő maga is. Az ÁMK-ról történt döntés óta azonban a három intézményben, vezetőkkel-dolgozókkal beszélgetések folytak, információt gyűjtöttek, jogszabályi búvárkodás történt. 

A közművelődésben a civilszervek bevonásával sokrétűbb feladatmegoldás lehetséges. 

A könyvtár esetében fontos, hogy jelentős lépéseket kell tenni az olvasásra nevelés terén. Az állományban nagy selejtezés indokolt, modernizáció szükséges, klubfoglalkozásokat, író-olvasó találkozókat szükséges szervezni. 
A feladatmegoldást nem lehet egyszerre nagy lépéssel felvállalni, hanem apróbb, hosszabb ideig tartó lesz. 

Mint intézményvezető, az elsődleges feladata az ellenőrzés. Ezt rossz néven veszik az óvodában, de tudja, hogy komoly előrelépést jelentett ez a módszer az iskolában is. Ez beleszólást fog jelenteni a szakmai munkába, hanem bele kíván látni az intézmények napi életébe. 

A kisebbségi önkormányzat a nemzetiségi oktatás pénzügyi hátterét érzi veszélybe. Ez a felvetés elhangzott a dolgozók részéről is. Akkor is azt a választ tudta csak adni, hogy minden feladatot az intézmény anyagi helyzetéhez mérten lehet támogatni. Eddig is és a továbbiakban is támogatni fogja, hiszen az iskola fő profilja. A versenyeztetés, a testvérkapcsolat eddig sem sérült, és ezután sem fog.

Az alkalmazotti értekezleten kifogásolták, hogy nyelvvizsgáztatni akarja a gyerekeket. Ezt pedig rendkívül fontosnak tartja, és ha csak 1-2 fogja vállalni, akkor is előrelépésnek számít. Az is elhangzott, hogy ezt a gimnáziumban nem veszik jó néven. Az idei évben 1, tavaly 2 tanult tovább nyelvi vonalon. Talán ebből akkora probléma nem lehet. Véleménye, hogy ezt mindenképpen meg kell tenni. Terve az ECDL Start vizsga is, ezt is meg kellene lépni, hiszen a számítástechnika ma nagyon nagy jelentőségű. Meg kell fogni azokon a területeken a gyerekeket, ahol fogékonyak.

Hegedüs György: A szakértő hiányolta, hogy a pályázat nem tér ki a gazdálkodási kérdésekre. Ez egy sokkal összetettebb munka lesz. A pénzügy területén a vezetői pótlékokban lesz változás, némi  megtakarítással lehet számolni. A pénzügyi kérdések a következő évben kerülnek elő.

Most azonban a pályázatról kell dönteni. A tájékoztatás alapján tehát mindenki megtárgyalta és véleményezte az anyagot, többség megfelelőnek tartja minden területen. 

Az ellenőrzés nagyon fontos a vezetésben. Nem azt jelenti, hogy csak elmarasztalás érdekében folyik. Az rámutat a hibákra, támpontot ad, hogy mit és hogyan kell tenni, javítani a továbbiakban. A korábbi ellenőrzési fórumok megszűntek, nincs nagyon ellenőrzési alkalom. 

A pénzügyi területen sajnos leépülés van, de szakmai odafigyeléssel sok minden változtatható, jobbá tehető.

Pest Éva: A költségvetést az ÁMK megalakításával módosítani kell, az nem várhat a következő évig.

Tóth András: Nemrégiben volt olyan tanévzárón, ahol nyelvvizsga-bizonyítványt adtak át. Meg lehet találni azokat a gyerekeket, akik megfelelnek a nyelvvizsgán, nem kell félni a megmérettetéstől.
Hauk Zsolt: A művelődési ház vállalkozásba adása is szóba kerül a pályázatban. Lehet, hogy ilyent valaki anyagi alapon felvállal működtetni?

Miskolczi Imréné: Elsősorban nem vállalkozásra, hanem civilszervezettel történő megoldásra gondolt. Az iskolaszéki vélemény is egyetértett ezzel. Az ÁMK létrehozásával sokrétű a feladat, és ezért olyan megoldást igyekszik találni, amely a működtetést biztosítani fogja. Mindenképpen ÁMK-n belül maradna az intézmény, de a szakfeladatot más vinné, erre lehetőséget ad a közművelődési törvény is.
Hegedüs György: Bátán vállalkozó üzemelteti a művelődési házat. Ugyanakkor emellett az összes hétvégi programot is szervezi.

Pest Éva: Az ÁMK-val kapcsolatos átszervezés hosszadalmas, időigényes, február vége óta dolgoznak ezen, és még sok minden van hátra. Az eredeti tervek szerint készítettek és készíttettek el minden pályáztatást, véleményeztetést, ennek alapján készül most az alapító okirat tervezete is. A kérése, hogy az eredetitől eltérő döntést ne hozzon egyenlőre sem a testület, sem az intézmény, mert akkor mindent elölről kell kezdeni.

Hetényi Ádámné: Rengeteg kérdés merült fel benne. Megállapítható, hogy az iskola működőképes, fejlődött. A változásokkal a minőségbiztosítást ki fogja biztosítani? Az ÁMK a személyi problémák időszakos megoldása? A csellengő gyerekekkel mi a szándék? A hogyanok nincsenek a pályázatban, az ifjúság szabadidős programja hiányzik, és pedig ezekre lenne a legnagyobb szükség. Az egész ÁMK-t elhamarkodottnak tartja, és ezért nem is támogatja.

Bán Ferencné: A felmerült kérdések nem a pályázathoz tartoznak. A feladat azé lesz, aki majd az ágazatot vezeti.

Hegedüs György: Az intézményi integráció volt a cél, az összehangolás. A fiatalok helyzetének javulására az átszervezés nem tud választ adni. A terület gazdájának a feladata lesz, hogy megtöltse tartalommal a munkáját. Ha valamilyen hiba van az ÁMK. megalakításában akkor az az, hogy nem korábban történt.
Miskolczi Imréné: Az ÁMK vezetője egyben az iskola igazgatója is. Az óvodában és a művelődési házban is lesz egy-egy vezető, a tagintézmény-vezetők. Az ágazati feladatok irányítása a tagintézmény-vezetők feladata lesz. Az iskolaigazgató mellett továbbra is lesz helyettes, és az ő vezetői munkájának mennyisége meg fog most növekedni. 
A gyerekek szabadidő eltöltéséhez kínálnak programokat, de sajnos nem jönnek el, tehát nagy gond a csellengés.

Bíró Boglárka: Az ellenőrzést rendkívül fontosnak tartja, a szakmaiság előrébb léphet, mert eddig nem volt pozitív irányú. Az ÁMK létrehozásától szakmai előrelépés várható.

További kérdés, hozzászólás nem volt, a testület 7 szavazattal 1 ellenében a következő határozatot hozta:

28/2005.(VI.21.) Kt.számú határozat
az Általános Művelődési Központról, igazgatójának kinevezéséről
1.) A képviselő-testület 2005.augusztus 1.napjától az önkormányzat óvodai, alapfokú nevelési-oktatási, valamint a közművelődési feladatainak ellátására Dunaszekcsői Általános Művelődési Központ elnevezéssel intézményt alapít az Általános Iskola, a Napköziotthonos Óvoda és a Művelődési ház és Könyvtár intézmények összevonásával.
2.) A képviselő-testület az ÁMK alapítása miatt 2005.július 31.napjával.visszavonja Tóth Jánosné, a Napköziotthonos Óvoda vezetőjének magasabb vezetői megbízatását, a közalkalmazott munkáltatója 2005.augusztus 1.napjától az ÁMK igazgatója.
3.) A képviselő-testület az ÁMK alapítása miatt 2005.július 31.napjával visszavonja Hauk Istvánné, a Művelődési ház és Könyvtár intézményvezető vezetői megbízatását, a közalkalmazott munkáltatója 2005.augusztus 1.napjától az ÁMK igazgatója.
4.) A képviselő-testület a 2005.augusztus 1.napjától alapítandó Dunaszekcsői Általános Művelődési Központ Igazgatójának kinevezi, magasabb vezető beosztással megbízza 5 évi időtartamra Miskolczi Imrénét.

5.) Az ÁMK igazgatója és a jegyző készítsék elő a szabályzatokat, a pedagógiai művelődési programot, az alapító okiratot, a megszüntető okiratokat; az alapító okirat elfogadása után a Magyar Államkincstárnál végeztessék el a törzskönyvi nyilvántartással kapcsolatos változtatásokat, a szakfeladat-változásokat.
6.) A polgármester terjessze a testület elé az ÁMK alapítása miatt a 2005.évi költségvetés módosítását.
Határidő: 2005.július 31-ig 
Felelős: Hegedüs György polgármester, Miskolczi Imréné ÁMK igazgató, Pest Éva jegyző
3.napirendi pont: Pest Éva jegyző: A közigazgatás hatósági eljárás szabályainak jelentős változása miatt az önkormányzati rendeleteket felül kell vizsgálni. Az eddigi átvizsgálások eredményeként a szociális rendeletet, a szociális hatáskörökről szóló rendeletet, és a közterületfoglalási rendeletet szükséges módosítani. Amennyiben szükséges szabályozni a lakosság számítógépes ügyintézését is, akkor azt az SZMSZ-ben tervezi megtenni. A rendeletek módosításához ütemtervet kell készíteni. A tervezeteket a szeptemberi testületi ülésre elkészíti, tehát az ütemterv egyetlen dátumot tartalmaz, és az a szeptemberi ülés időpontja, kéri ezt elfogadni.

A testület vita nélkül 8 szavazattal 0 ellenében a következő határozatot hozza: 
29/2005.(VI.21.)Kt.számú határozat
a jogharmonizációs ütemtervről

A képviselő-testület a közigazgatási hatósági eljárás szabályainak változása miatti jogharmonizáció végrehajtásának időpontját a 2005.szeptemberi testületi ülés időpontjára fogadja el.

Határidő: 2005. szeptember 30.

Felelős: Pest Éva jegyző

4.napirendi pont:  Hegedüs György polgármester: Az előző ülésen a Sportegyesület támogatási kérelmét tárgyalta a testület, de döntés nem született a költségvetési rendelet módosítására, mert nem volt elegendő a szavazat. Kéri újra a képviselőket, hogy döntsenek az egyesület 500.000 Ft-os támogatási kérelme ügyében. 

A támogatási kérelem ügyében a testület  5 szavazattal 3 ellenében ismételten nem hozott döntést.

Hegedüs György: Szükséges lenne a döntés, a feljebb jutást másképpen nem tudja az egyesület felvállalni. Ismételten napirendre tűzi a következő ülésen.

Hauk Zsolt: Az már nagyon késő lesz, az egyesületnek most kell tudnia, hogy kap-e a megemelkedett kiadásokhoz támogatást. A vezetők a saját munkájukat, pénzüket adják, és így működik az egyesület. Felelősségünk van ebben a kérdésben. A futballisták a községet képviselik, ezt nem lehet megtenni velük. Adják le a hiányzók írásban a szavazataikat.

Faller János: Az egyesület képviselői itt voltak az ülésen, elmondták, hogy a feljebb jutás milyen költségekkel jár. Azt is elmondták, hogy ha felvállalják a szervezést, és nem kapják a támogatást, akkor abból komoly baj lehet. A döntés érdekében a polgármester keresse meg a ma hiányzó képviselőket. Nem szabad függőben hagyni a döntést, szükségük van rá.
Pest Éva: A képviselők az ülésen személyesen szavazhatnak, írásban nem adhatják le a szavazataikat.

Hegedüs György: A képviselők sokszor még azt a fáradtságot sem veszik, hogy bejelentsék a távolmaradásukat. A jövőben a jelzést elvárja minden egyes képviselőtől.

Lehet ismételten soron-kívüli ülést tartani, de úgy érzi, hogy senkit nem rángathat ide, nem tudja befolyásolni a megjelenést. Úgy érzi, hogy a következő ülésnek sem lesz így értelme.  

Hauk Zsolt: A testület trehánysága miatt kerülhet bajba az egyesület. Nem jönnek el a képviselők az ülésre, ezért ma sem születik döntés. 

Hegedüs György: Összehívja a jövő keddre az ülést, de nem tudja garantálni, hogy itt lesz mindenki.

Tóth András: A jelenlevők között is vannak fontos pozícióban levők, mégis itt vannak.

Az előbb a csellengő gyerekekről volt szó, márpedig ez a két dolog összefügg.

Hauk Zsolt: A vezetők pontosan levezették itt előttünk a várható költségeket, ilyen helyzetbe nem hozhatjuk az egyesületet.

Hegedüs György: A következő hét keddjére ismételten összehívja a képviselőket. Több döntésben is szükség van valamennyiük jelenlétére. 

5.napirendi pont: Hegedüs György  polgármester: A Dunaszekcsőért Alapítvány kérelmet terjesztett elő annak érdekében, hogy az önkormányzat járuljon hozzá az iskolaudvarban a 3 fázis kiépítéséhez. A bekért árajánlat szerint a költség 170.000 Ft+ÁFA. Az összeget támogatásként kérnék, de az is megfelelő az alapítványnak, ha megelőlegezi az önkormányzat ezt az összeget.

Az alapítványon belül sajnos nincs összhang, a helyet sem tudják eldönteni. Javasolja, hogy 2005-bn már ne kapjanak több támogatást, illetve ha döntöttek a beszerelés helyében, akkor újra tárgyalja a testület a kérdést.

Faller János: Ez is az elfogadott költségvetésen felüli támogatás. A sportegyesületnek is akar adni, ezt a kérést is támogatja. Az önkormányzat épületének fejlesztését jelentené, a beszerelt áramforrás a későbbiekben is az épület része lenne. 
Hegedüs György:  Ezt a támogatást majd tárgyaljuk újra. 

Támogatja viszont azt a kérelmet, hogy a festőtábor résztvevőink a 4 napi ebédjét vállalja át a testület. Kéri a testületi hozzájárulást, mert a 100.000 Ft-os kerete kimerült, saját hatáskörében ezt nem tudja megoldani.

A testület 8 szavazattal 0 ellenében a következő határozatot hozta:

30/2005.(VI.21.) Kt.számú határozat

a nyári rendezvények támogatásáról

A képviselő-testület a nyári rendezvénysorozatban résztvevő alkotótábor festő tagjainak  a 4 napi étkezését, összesen 17.250 Ft-ban megfizeti a céltartalék terhére.

Határidő: azonnal

Felelős: Hegedüs György  polgármester

6.napirendi pont:  Egyebek
Faller János: Útépítésekkel kapcsolatban kérdezi az Ady Endre és Széchenyi utcákat. A Posta utcát háromszor aszfaltozták, mégsem jó.

Hegedüs György: Az Ady Endre utca építése kezdődhet, 4.104 e Ft lesz a költsége. A Széchenyi utcára még nincs meg a pályázat eredménye. A Posta utca építésénél a legnagyobb gond az volt, és azért van most is, mert a munka közben nem zárták le a forgalmat. 
Bíró Boglárka: A pályázati lehetőségek között július vége felé lesz várhatóan a „Közkincs” program, amellyel közművelődési intézmények felújítására lehet pályázni. Gondolkozunk-e a beadáson? Fontos lenne, mert a Művelődési ház állapota katasztrófa.
Hegedüs György: Ismeri a lehetőséget, nem gondol az igénybevételére. A lehetőség 20 évre szóló hitelfelvételt jelent. 

Hetényi Ádámné: A Damjanich utcában kér padot elhelyezni. Ígéretet kapott, de a mai napig nem került oda a pad az idős emberek részére.

Bíró Boglárka: A Duna parton a rézsű nincs lenyírva, kéri az intézkedést.
Hegedüs György: A júliusi rendezvénysorozat megkezdése előtt a fűnyírás ott is meg fog történni.

Hauk Zsolt: Sokadszorra hangsúlyozza, hogy a községen két útvonal halad át, az 56-os főút és a Duna. Évente 150.000 ember néz ki a Dunáról a községre. A látvány nem mindenhol megnyugtató, az Alsódunasor középső része az egészet elrontja. 
Hegedüs György: Az embereinknek nagyon sok a munkájuk, igyekszik a problémát megoldani, akár más munkaerőt vagy vállalkozót is igénybe véve. A közterületek nyírásával kapcsolatban sajnos nagyon rossz a lakossági visszhang. 

Több kérdés, hozzászólás, felvetés nem hangzott el, a testület zárt ülésen folytatja a munkát.

Kmf.

Hegedüs György  
Pest Éva

  polgármester
jegyző

